બીજી બાજુ સીસીટીવી સર્વેલન્સ પણ ગુના ઉકેલમાં મદદરૂપ થાય છે. કોલ રેકર્ડથી ગુના ઉકેલી શકાય છે. પણ ક્યારેય ગરબડ પણ થઈ જાય. કોઈ કંપની પોતાનો કર્મચારી હરિફ કંપનીની બિલ્ડિંગમાં ગયો હતો તે જાણીને કોઇ કાર્યવાહી કરે તો શું થાય? કર્મચારી એ જ બિલ્ડિંગમાં અન્ય ઓફિસમાં મિત્રને મળવા ગયો હોય, પણ ખુલાસો કોણ પૂછવાનું? પેલા ચાર રસ્તા પર સરકારે ઠેર ઠેર સીસીટીવી લગાવ્યા છે. તેનાથી ક્રાઇમ રેટમાં ઘટાડો થાય ત્યારે ખરો, પણ અત્યારે ઇ-મેમો આવે છે ત્યારે મોકાણ થાય છે. ઇ-મેમો સાથે સીસીટીવીની તસવીર પણ હોય છે. તે તસવીરમાં કોઈને લિફ્ટ આપી હોય તો તે પણ આવી જાય. આવો ઇ-મેમો ઘરે પહોંચે ત્યારે જોવા જેવી થઈ હોય તેવા કિસ્સાઓ અવારનવાર આવતા રહે છે.